Hatráková, Katarína, poslankyňa NR SR (2020-11-25):
Ďakujem. Vážený pán predsedajúci, milé kolegyne, kolegovia, dovoľte mi, aby som v prvom čítaní uviedla ako poverený člen skupiny poslancov návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. Návrh zákona je evidovaný pod číslom parlamentnej tlače 290, bol doručený 2. októbra 2020 a podpísalo ho 30 mojich kolegov. Návrh zákona obsahuje jeden novelizačný článok a dva novelizačné body. Dotýka sa ustanovenia § 25 zákona 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti, keď sa za ods. 7 platného znenia vkladajú nové odseky 8 a 9 a platné ustanovenie § 25 upravuje oprávnenie nahliadnuť do zdravotnej dokumentácie. Takže dovoľte mi, prosím, aby som ako autorka toho zákona a poverená členka skupiny poslancov predstavila stručne návrh zákona v rámci rozpravy prvého čítania. Dôvodová správa, ktorú nájdete k návrhu zákona, je veľmi podrobná a opretá o fakty a príbehy ľudí, ktorým po prijatí návrhu zákona vieme výrazne pomôcť. Pre účely prvého čítania z nej teda vyberám len niekoľko dôvodov, ktoré asi možno najlepšie môžme oprieť o výrok starých Rimanov, že ak pomôžeme slabším, lebo tí, že: „Dobré je pomôcť slabším, lebo tí silnejší si pomôžu sami.“ Cieľom návrhu zákona je zlepšenie postavenia osôb so zdravotným postihnutím a osobitne zraniteľných osôb napríklad seniorov formou posilnenia oprávnení komisára pre osoby so zdravotným postihnutím. Osoby so zdravotným postihnutím patria z hľadiska práva a ochrany základných ľudských slobôd a práv do osoby, do skupiny tzv. zraniteľných osôb, čo znamená osôb, ktorých ochrane práv je potrebné venovať zvýšenú pozornosť. Zraniteľné osoby nie sú schopné sa chrániť sami alebo sú schopné sa chrániť iba v obmedzenej miere. Preto akýkoľvek zásah do základných práv osôb so zdravotným postihnutím si vyžaduje prísnu kontrolu zo strany štátu. Komisár pre osoby so zdravotným postihnutím sa podieľa na ochrane práv týchto osôb podporou a presadzovaním práv priznaných osobe so zdravotným postihnutím medzinárodnými zmluvami, ktorými je Slovenská republika viazaná. Komisár pritom posudzuje na základe podnetu alebo z vlastnej iniciatívy dodržiavanie práv osoby so zdravotným postihnutím a monitoruje dodržiavanie týchto práv. Súčasná platná legislatíva komisárovi neumožňuje za účelom posudzovania práv osôb so zdravotným postihnutím v predmetnej oblasti nahliadať do zdravotnej dokumentácie týchto osôb. Prístup komisára do zdravotnej dokumentácie nielen v prípade posudzovania podnetov, ale aj v prípade monitorovania dodržiavania práv osôb so zdravotným postihnutím je kľúčovým nástrojom pre overenie, či u nich nedochádza k porušovaniu ich práv. Aby komisár mohol efektívne podporovať a presadzovať práva týchto osôb, je potrebné odstrániť legislatívne prekážky na plnenie tejto funkcie. Toto celkom dôsledne analyzovala pani doktorka Stavrovská vo svojich správach za rok 2016, ´17, ´18 aj tu v tej minuloročnej, ktorú sme schválili počtom hlasov 123, čím teda vysielame pomerne silný signál pani komisárke, že sme si tú správu nielen prečítali, ale že súhlasíme aj s jej obsahom. Takže dnes vo forme predloženého návrhu vyjadrujeme skutočnosť, že nám na tom naozaj záleží, že máme vôľu posúvať veci k lepšiemu a že veríme v činnosť komisára. Potrebu posilnenia oprávnenia komisára možno zdôvodniť aj spoločenskou potrebou, ktorá vyplýva zo zdravotného stavu obyvateľstva. Podľa údajov za rok 2018 bolo v psychiatrických ambulanciách vyšetrených 383-tisíc pacientov, čo je 704 na 10-tisíc obyvateľov a bola im zistená psychiatrická diagnóza. Zo správy o sociálnej situácii obyvateľstva Slovenskej republiky za rok 2019, ktorá bola schválená výborom Národnej rady Slovenskej republiky, vyplýva stúpajúci počet klientov v zariadeniach pre seniorov a v domovoch sociálnych služieb. K 31. decembru 2018 bolo v Slovenskej republike 5 mil. obyvateľov, z toho 55-tisíc bolo prijímateľom, je to síce iba 1 %, ale boli prijímateľom a boli im poskytované služby v 1 372 vybraných druhoch zariadení sociálnych služieb, ktoré boli zriadené obcou, vyšším územným celkom alebo neverejným poskytovateľom. Návrh zákona vychádza aj zo znení a zistení Európskeho výboru pre zabránenie mučenia a neľudského či ponižujúceho zaobchádzania, alebo trestania, ktorý zistil počas návštevy Slovenskej republiky v dňoch 19. – 28. marca 2018 pomerne závažné pochybenia. Tieto zistenia rovnako odôvodňujú potrebu legislatívnej zmeny. Nelichotivé fakty o psychiatrických oddeleniach v Slovenskej republike, len zopár z nich vyberám – pacientom neboli vypracovávané liečebné plány, pričom ich psychiatrická liečba sa obmedzovala iba na farmakoterapiu, pacienti trávili celé dni úplne nečinne v bezpodnetnom prostredí pozerajúc televíziu, sediac alebo sa prechádzajúc po chodbe, pričom jediným rozptýlením je kontakt s inými pacientami. O elektrokonvulzívnej terapii sa nevedie žiadna evidencia. Pacienti boli rutinne umiestňovaní napríklad do sieťových postelí alebo vo výnimočných prípadoch boli imobilizovaní fixačnými popruhmi. A ešte mnoho iných dôvodov, ktoré si môžme potom spomenúť neskôr. Takže v závere, prosím, dovoľte mi ešte objasniť, že cieľom navrhovanej úpravy nie je nahliadať do zdravotnej dokumentácie dotknutých osôb za účelom posudzovania správnosti postupu lekára pri stanovení liečby. Nechceme dosiahnuť, aby komisárka pre osoby so zdravotným postihnutím kontrolovala kvalitu poskytovania zdravotnej starostlivosti. Keďže zdravotná dokumentácia obsahuje aj údaje relevantné pre posudzovanie podnetov týkajúce sa kvantity poskytovanej zdravotnej starostlivosti, je nutné otvoriť dokumentáciu, aby komisár mal možnosť skontrolovať právne a ľudskoprávne aspekty poskytovanej zdravotnej starostlivosti ako napríklad súhlas osoby s hospitalizáciou, súhlas osoby s liečbou, záznamy o použití obmedzovacích prostriedkov, záznamy o evidencií pádov, úrazov, pitného režimu, prístup k určitému lieku, k určitému typu zdravotnej starostlivosti, prípadne nútenú hospitalizáciu osoby alebo podmienky v samotnom zariadení, kde je poskytovaná zdravotná starostlivosť alebo sociálna služba. Komisár má mať možnosť skúmať, či klienti zariadení absolvovali preventívne prehliadky, rovnako aj to akým spôsobom je zabezpečené poskytovanie ošetrovateľskej starostlivosti. Z praxe totiž vyplýva, že zariadenia sa nijakým spôsobom nezaujímajú o to, či klienti absolvovali preventívnu prehliadku u všeobecného lekára alebo napríklad u stomatológa a zdravotné ťažkosti pacientov klientov sa často riešia ad hoc. Taktiež z praxe vyplýva, že zamestnanci zariadení poskytujúcich sociálne služby zaznamenávajú realizáciu jednotlivých ošetrovateľských úkonov, ako je napríklad polohovanie o deň dopredu, to znamená, že zaznamenajú polohovanie, ktoré nebolo realizované a ešte podobné iné zážitky. Predpokladaný návrh, predkladaný návrh zákona teda nezakladá žiadne vplyvy na rozpočet verejnej správy, nemá vplyv na podnikateľské prostredie, nevyvoláva vplyvy na životné prostredie ani vplyvy na informatizáciu spoločnosti, vyvoláva iba pozitívne sociálne vplyvy. Návrh zákona je v súlade s Ústavou Slovenskej republiky, ústavnými zákonmi a s ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentami, ktorými je Slovenská republika viazaná s právom Európskej únie. Ďakujem vám za pozornosť.